Ngenzenjani Uma Abantu Behleba Ngami? _ Intsha Iyabuza
Ungathanda ukufunda lesi sihloko ngalolu limi: %%?
Ngenzenjani Uma Abantu Behleba Ngami?
Uma impendulo yakho iwukuthi “kunzima” noma “ngeke ngikwazi” kunoma imuphi kule mibuzo, lesi sihloko sizokusiza uthole izindlela ezingcono zokusingatha inhlebo.
Enye inhlebo iyalimaza—ngokwesibonelo, ingamanga ahloselwe ukucekela phansi idumela lakho. Kodwa ngisho noma inhlebo ingeyimbi kangako, isengakuzwisa ubuhlungu—ikakhulukazi uma isakazwa umuntu obucabanga ukuthi usondelene kakhulu nawe!—IHubo 55:12-14.
“Ngathola ukuthi umngane wami wayengihleba, ethi anginandaba nabanye abantu. Kuyalimaza ngempela lokho! Angiqondi ukuthi yini eyamemza wakhuluma kanje.”—U-Ashley.
Iqiniso: Kungakhathaliseki ukuthi umuntu osakaza inhlebo ngawe ungumngane wakho oseduze noma cha, akumnandi ukuzwa ukuthi abanye abantu bakhuluma kabi ngawe.
Ukukhathalela okuqotho. Abantu bayizidalwa ezinobungane. Ngakho-ke, kungokwemvelo ukuthi siyakhuluma nabanye futhi siyakhuluma nangabo. Empeleni, iBhayibheli lisikhuthaza ukuba ‘sibakhathalele abanye.’—Filipi 2:4.
Isizungu. Ngezikhathi zeBhayibheli, abanye abantu “babechitha isikhathi sabo esikhululekile bengenzi lutho ngaphandle kokuxoxa noma ukulalela okuthile okusha.” (IzEnzo 17:21) Kusenjalo nanamuhla!
“Ngezinye izikhathi uma kungekho senzakalo esithakazelisayo abantu abangaxoxa ngaso, bavele baqambe eyabo indaba.”—UJoanna.
“Kwake kwaba namahemuhemu okuthi ngithandana nomfana othile—umuntu engangingakaze ngimbone nokumbona! Kwazwakala kuyihlaya futhi ngavele ngahleka.”—U-Elise.
“Ukuba nedumela elihle kuyisivikelo esingcono lapho uhletshwa. Ngisho noma bekhuluma kabi ngegama lakho, uma unedumela elihle, bambalwa abantu abayokukholwa lokho okushiwoyo. Iqiniso ngalokho oyikho yilona eliyonqoba.”—U-Allison.
“Lapho umuntu ephendula indaba ngaphambi kokuba ayizwe, lokho kungubuwula kuye nokululazeka.” (IzAga 18:13) ‘Ingabe nginawo wonke amaqiniso? Kungenzeka yini ukuthi umuntu ongitshele ngale nhlebo akakuzwanga kahle lokho okushiwo?’
‘Shesha ukuzwa, wephuze ukukhuluma, wephuze ukuthukuthela.’ (Jakobe 1:19) ‘Ingabe lesi isikhathi esifanele sokukhuluma nomuntu ongihlebile? Ingabe ngiyaqiniseka ukuthi le ndaba ngihlose ukuyisingatha ngendlela efanele? Ingabe kuzoba ngcono ngilinde isikhashana kuze kwehle intukuthelo?’
Icebiso: Ngaphambi kokuba uyokhuluma nomuntu okuhlebile, kubhale phansi lokho ohlose ukukusho. Ngemva kwalokho, linda kuze kudlule isonto elilodwa noma amabili, bese uphinda ukufunda lokho owakubhala ukuze ubone ukuthi kukhona yini ofuna ukukushintsha. Okunye ongakwenza, xoxa nomzali wakho noma nomngane ovuthiwe ngalokho okuhlelile, bese ucela neseluleko sakhe.
“Uma abantu bekuhleba, ungaziphindiseleli ngokubahleba noma ngokusho izinto ezimbi ngabo. Uma wenzenjalo, uba yinhlebi nawe.”—U-Olivia.
Ngikhangwa Abantu Bobulili Obufana Nobami—Ingabe Lokho Kusho Ukuthi Ngingungqingili?
Kuthiwani Uma Ngiwumlutha Wezithombe Zobulili Ezingcolile?
Indalo Noma Ukuziphendukela Kwemvelo?—Ingxenye 2: Kungani ungakholelwa Ukuthi Izinto Zazivelela?
Yini Engangisiza Ukuba Ngikhuthalele Ukuzivocavoca?
Ingabe Kunendaba Ukuthi Ngikhetha Muphi Umculo?